Hlina, Alojz, poslanec NR SR (2014-02-12):
Vážená pani predsedajúca, už to vydržte, už naozaj som tu poslednýkrát a máme do marca pokoj. Nedá mi, aj poviem na konci takú výzvu pre dôchodcov. Tam je, myslím, cesta. Ale ešte to chcem povedať na začiatok, že ja mám rád a nikdy som sa nebál – na rozdiel od niekoho – ambicióznych ľudí. Lebo je lepšie sa obklopiť ľuďmi, ktorí sú ambiciózni, ale nie samoúčelne, ale skutočne majú schopnosti, lebo s nimi rastiete. Len neviem, kde berie kolega Martvoň v sebe to presvedčenie, že zrovna jeho príspevok ja ocením. Kľudne zotrvajte v móde, akom chcete, ale naozaj netrpím presvedčením, že vo vašom prípade pozdvihnete úroveň nejakej diskusie, prosím vás. To naozaj, hej, to ste posledný, s ktorým by som sa púšťal do reči, prosím vás! K tomuto. Vzhľadom na diskusiu, ako sa rozvinula. Samozrejme, zaznel hlas, ktorý som očakával, a legitímne a je v poriadku. A ja dokonca mám preň aj mieru určitého pochopenia, ale je pólový. Je to pólová záležitosť a je to, nechcem povedať, že politická, ale je to pólová záležitosť. Ale úlohou politikov nie je byť pólový, úlohou politikov je robiť to tak, aby sa to dalo udržať. A teraz zaznie výzva pre dôchodcov, lebo ja by som chcel, aby ste, keď vám príde premiér Fico ku vám, neviem, kde teda idú alebo nejdú, po väčšine tam tí dôchodcovia chodia, tak, prosím vás, sa ho spýtajte: V parlamente je teraz návrh zákona, ktorý hovorí, že vzhľadom na situáciu, ktorá je aj v bezpečnostnej situácii aj na východe, ale aj tu, však to sme konfrontovaní pomaly denne, že dôchodcovia sa stávajú obeťou násilných trestných činov a proste práve preto, že u nich je predpoklad, že majú hotovosť. Ja mám tu pri sebe tri eurá, vážení, ale dôchodca, vám garantujem, že dôchodca má doma 300 až 1 000 euro, má, chudák, má, ak ešte si aj na truhlu nenechal, ten to má, lebo sa bojí dať do banky, lebo sa ich bojí vybrať, lebo ho zaťažia výberom. My robíme terče, my sme urobili terče z dôchodcov a tí podvodníci to vedia, preto máte štatistické tie ukazovatele také, ako máte, že sú obeťami, sú bezmocní, častokrát, kým sa chudáci došuchtajú ku dverám, od tých dverí, kým sa odšuchtajú, tak už tých 300 euro, čo majú v kredenci, nemajú. To je bezpečnostná situácia na Slovensku a nebudem hovoriť, že len a len na východe Slovenska. Taký je stav a čo s ním? Na druhej strane tu máme banky, ktoré sa, nechcem povedať, že chvália, ale riportujú, ako sú kondične na to pripravené, ako to zvládajú, tak potom si povieme, čo je našou úlohou. A teraz, dôchodcovia, počúvajte dobre! Ten návrh hovorí, že výbery, ktoré vám Sociálna poisťovňa posiela na účet, a keď nechcete, tak musíte o to požiadať, tak tie výbery v prípade, že ich bude do sedem a nie viac ako sedem, tak budú bezplatné. To znamená, nebudú zaťažené poplatkom. Ale ešte jedna taká relatívne, nechcem povedať, že obťažujúca, taká filtračná vec je tam, aby naozaj sme nedali za vďak, že teda to obťažuje tu tie banky. Ten výber musí byť viac ako 10 euro. Takže, vážení dôchodcovia, je tu návrh zákona, ktorý môže elegantne, neporuší žiadne ústavné práva nikoho, neporuší Európsku úniu, ja neviem čo, a neporuší guatemalský dohovor a neviem, tu niekto múdrak, že by prišiel a že čo všetko, nič neporuší. Je to len vecou rozhodnutia poslancov tejto krajiny, že je tu návrh, ktorý hovorí, že môžte si ísť pre ten biedny dôchodok, niektorí nemajú biedny, majú aj väčší, ale poväčšine majú biedny dôchodok, že môžte si ísť, v tomto návrhu je sedemkrát, ho do banky vybrať bez toho, aby vám dali rabiacky a v tomto prípade naozaj rabiacky poplatok niekde na úrovni dve eurá. A pre vás je obmedzenie len v tom, že ten výber v daný moment by mal byť viac ako 10 euro. Prosím vás, taký návrh je v parlamente, je schopný, neexistuje žiaden rozpor s ničím, aby bol prijatý, je to len otázka vôle. A teraz, vážení dôchodcovia, sa toho vášho premiéra, sa toho vášho Počiatka, sa toho vášho, neviem, kto všetko tam ku vám príde, alebo aj pani Hufková, keď príde do tej Štubne, tak sa jej spýtajte, aj pani Vaľovej; tá tu vyrušuje tak, že sa neviem sústrediť, potom poviem niečo zlé; tak aj jej v Humennom sa spýtajte, tam má tiež určite dôchodcov dosť, že pani Vaľovej sa choďte spýtať, čo bráni v tom, aby ste takýto zákon prijali, resp. v čom je chyba tohto zákona, resp. prečo by nemohol byť, ja neviem čo ešte, jak to mám naskladať. Vážení dôchodcovia, pre vás je tu táto výzva a máte to v rukách. My to nemáme vôbec, opoziční poslanci, v rukách, my sme tu takíto maličkí. Ale vy to máte v rukách a to vám odporúčam sa na to intenzívne pýtať a miera intenzity vášho pýtania bude determinovať to, ako tento zákon dopadne, resp. ako dopadne jeho vykradnutá, vykradnutá verzia v podaní poslancov SMER-u. Ďakujem pekne.